Prinţul mecanic

**Prinţul mecanic** este a doua carte a trilogiei Dispozitive Infernale.

## Descrierea cărţii

ÎN LUMEA MAGICĂ A LONDREI VICTORIENE, TESSA GRAY

şi-a găsit în sfârşit locul, alături de vânătorii de umbre. Dar liniştea se dovedeşte a fi trecătoare când forţe întunecate din Conclav plănuiesc s-o înlăture pe Charlotte, protectoarea ei, de la conducerea Institutului. Dacă se va întâmpla acest lucru, Tessa va ajunge pe străzi, pradă uşoară pentru misteriosul Magistru, care urmăreşte să se folosească de puterile ei în scopuri nu tocmai nobile.

Cu ajutorul lui Will şi Jem, Tessa descoperă că războiul purtat de Magistru împotriva vânătorilor de umbre este cât se poate de personal. El îi învinuieşte pentru o tragedie petrecută cu mult timp în urmă, din pricina căreia, susţine el, viaţa îi fusese distrusă. Pentru a descoperi secretele trecutului, cei trei prieteni călătoresc din Yorkshire-ul învăluit în ceaţă spre un conac de care sunt legate poveşti cumplite; din cartierele sărăcăcioase ale Londrei spre o sală de bal fermecătoare, unde Tessa descoperă că adevărul despre originile ei este mult mai sinistru decât îşi închipuise vreodată.
Când se întâlnesc cu un demon mecanic, care-i transmite lui Will un avertisment, aceştia înţeleg că Magistrul le ştie fiecare mişcare – şi că unul dintre apropiaţii lor i-a trădat.

Tessa realizează că inima îi bate din ce în ce mai tare pentru Jem, însă dorinţa de a fi cu Will, în pofida stărilor lui sumbre, continuă să o tulbure. Dar ceva se schimbă în Will – zidul pe care băiatul şi-l construise în jurul lui începe să se năruie. Dacă-l vor găsi pe Magistru, va putea oare Will să se elibereze de secretele sale şi să-i ofere Tessei răspunsurile legate de originea şi de menirea ei?

În vreme ce căutarea Magistrului, dar şi a adevărului, îi pune pe cei trei prieteni în situaţii primejdioase, Tessa înţelege că, atunci când amesteci dragostea cu minciunile, poţi corupe chiar şi cea mai curată inimă.

## Viziunea mea

Prinţul mecanic continuă povestea Tessei în care aceasta a fost trădată de propriul frate în favoarea Magistrului. Simţindu-se singură, Vânătorii de umbre de la Institutul din Londra îşi deschid sufletul pentru a o ajuta pe Tessa să aibă încredere în ei.

Crezând că apele s-au mai liniştit, Magistrul îşi face prezenţa, dar nu în carne şi oase, ci prin intermediul Automatelor sale, trimise să aducă un mesaj Tessei: că o va avea pentru el. De la această premisă, Axel Mortmain devine centrul poveştii în acest volum, iar cei de la Institut reuşesc să afle câteva din planurile malefice ale acestuia.

În tot acest timp, când răul pândeşte la colţuri - la propriu spus -, Tessa se trezeşte într-un război amoros, un război care abia începe: pe cine să aleagă? Pe sensibilul Jem Carstairs sau enigmaticul Will Herondale?

Cum povestea nu putea fi una lipsită de secrete, aflăm şi de ce Will avea acel comportament răutăcios faţă de ceilalţi, dar mai ales faţă de Tessa. Cerând ajutorul lui Magnus Bane - care începe să aibă mici sentimente faţă de tânărul Herondale -, Will află că "blestemul" sub care el trăise nu era adevărat.

Despre ce blestem este vorba? Atât vă spun: Ella!

Ne întoarcem la războiul dintre Magistru şi Tessa, un război care se finalizează şi cu morţi neaşteptate. Două morţi care pe mine m-au impresionat, deşi personajele în cauză nu erau preferatele mele.

Spre finalul cărţii, Tessa ia o decizie cu privire la ce simte inima ei şi îşi alege alesul cu care... SE LOGODEŞTE! Vestea este una de bucurie pentru cei din Institut, dar o singură persoană nu împărtăşeşte acel sentiment. O altă veste bună este că relaţia dintre Charllote şi Henry se întăreşte atunci când aceasta anunţă că va fi mamă.

Despre această carte nu pot spune prea multe impresii fiindcă e atât de bine scrisă, povestea este atât de bine pusă la punct, iar personajele sunt şi mai clare încât cuvintele ar fi... O recomand cu toată căldura şi încrederea.

## Notă

* Notă: 5/5⭐️
* Personaje favorite: Jem Carstairs, Jassmine Lovelace, Henry şi Charlotte Branwell şi Magnus Bane

* + Cartea se poate comanda de pe siteul Editurii Corint. Libris, elefant.ro şi alte site-uri!